《登大士岩纪事》
清代·陈恭尹

寒来未试登山脚，积雨初消好行乐。大士岩前一揖馀，四望风光殊不恶。

川原百里辨纤毫，渚稻皆收野岸高。人家小梅日皦皦，疏林赤叶风飕飕。

龙江水绕山根出，诸峰秀美真无匹。上悬峭壁下崎岩，森若文人多气骨。

何来五色罗浮禽，飞鸣下上好其音。洞天福地不栖息，得无有意来相寻。

朱明洞口华台寺，十九年前山里事。出山如送入山迎，三人见者今馀二。

岂有他奇副昔闻，巅毛种种日争新。临高且共命尊酒，不使仙禽笑妄人。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。